Diari Oficial de la Generalitat Valenciana


Sumari del DOGV 6209, del 18-02-2010 (2010/1657)

RESOLUCIÓ de 8 de febrer de 2010, del president de l'Institut Superior d'Ensenyances Artístiques de la Comunitat Valenciana, sobre eleccions al Consell de Direcció de l'Institut.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   6209

Data del DOGV
:   18-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1657


Data del document
:   08-02-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * centre d'ensenyament
    * educació artística

RESOLUCIÓ de 8 de febrer de 2010, del president de l'Institut Superior d'Ensenyances Artístiques de la Comunitat Valenciana, sobre eleccions al Consell de Direcció de l'Institut.
[2010/1657]
L'Institut Superior d'Ensenyances Artístiques de la Comunitat Valenciana (l'ISEACV) va ser creat per la Llei 8/2007, de 2 de març, de la Generalitat, la disposició final primera de la qual prescrivia l'aprovació, pel Consell, dels Estatuts i la resta de normes reglamentàries necessàries per a l'execució, l'aplicació i el desenrotllament de la dita Llei. En aplicació d'estes normes, els Estatuts de l'ISEACV van ser aprovats pel Decret 82/2009, de 12 de juny, del Consell.
L'article 9, apartat 1 de l'esmentada Llei, regula la composició del Consell de Direcció de l'ISEACV. L'apartat 3 disposa que «els Estatuts de l'ISEACV regularan el procediment d'elecció, substitució i suplència dels membres electes del Consell de Direcció».
D'altra banda, l'article 48, apartat 2.d), dels Estatuts de l'ISEACV establix que correspon al president o a la presidenta de l'ISEACV la funció de convocar eleccions per al Consell de Direcció i designar la Junta Electoral prevista en l'article 45.1 dels Estatuts, que ha d'adoptar les normes necessàries per a la realització de les eleccions a membres del Consell de Direcció de l'Institut.
Per mitjà de la Resolució de 29 de desembre de 2009, del president de l'ISEACV (DOCV de 28 de gener de 2010), es designen els membres de la Junta Electoral per tal d'adoptar les normes necessàries per a la realització de les eleccions a membres del Consell de Direcció de l'Institut.
Per tant, vista la proposta de la Junta Electoral, i en virtut de les funcions atribuïdes per l'article 48, apartat 2.d) dels Estatuts de l'ISEACV, resolc:
Primer. Convocatòria
El dia 24 de març de 2010 se celebraran les eleccions dels membres del Consell de Direcció. El calendari del procés electoral serà el que s'inclou en l'annex I.
Segon
Les normes bàsiques per a l'organització, la supervisió i la resolució de conflictes del procés electoral seran les contingudes en l'annex II.
Tercer. Model de formularis
1. S'aproven els formularis inclosos en l'annex III per a la presentació de candidatures.
2. No obstant això, seran vàlids i tindran ple efecte, els documents del procés electoral que, sense ajustar-se als dits models, continguen els elements essencials requerits pel vigent ordenament jurídic.
Quart. Eficàcia
La present Resolució produirà efectes el mateix dia que es publique en el Diari Oficial de la Comunitat Valenciana.
València, 8 de febrer de 2010.- President de l'ISEACV, conseller d'Educació: Alejandro Font de Mora Turón.
ANNEX I
Calendari d'actuacions
Actuacions i calendari d'eleccions a Consell de Direcció de l'Institut Superior d'Ensenyances Artístiques de la Comunitat Valenciana.
El/la director/a dels centres elaboren el Cens Electoral
Fins al 19 de febrer de 2010
Exposició del Cens Electoral
22 de febrer de 2010
Termini per a les possibles reclamacions al Cens Electoral
Fins al 26 de febrer de 2010
Exposició del Cens Electoral Definitiu
1 de març de 2010
Presentació de les candidatures
Del 2 de març al 9 de març de 2010
Proclamació Provisional de les candidatures
10 de març de 2010
Termini per a les possibles reclamacions a les llistes provisionals de les candidatures
fins al 12 de març de 2010
Publicació de les llistes definitives de les candidatures
22 de març de 2010
JORNADA ELECTORAL
24 de març de 2010
Proclamació Provisional del Consell de Direcció
25 de març de 2010
Termini per a les reclamacions a la Proclamació Provisional del Consell de Direcció
fins al 29 de març de 2010
Proclamació Definitiva del Consell de Direcció
30 de març de 2010
ANNEX II
Normes bàsiques per al desenrotllament de les eleccions
a membres del consell de direcció de l'ISEACV
La Llei 8/2007, de 2 de març, de la Generalitat, d'Ordenació de Centres Superiors d'Ensenyances Artístiques i de Creació de l'Institut Superior d'Ensenyances Artístiques de la Comunitat Valenciana, establix en l'article 9 que els Estatuts de l'Institut regularan el procediment d'elecció, substitució i suplència dels membres electes del Consell de Direcció. Així mateix, en l'article 11 assenyala que el procediment d'elecció dels seus membres es desenrotllarà reglamentàriament.
El Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístiques de la Comunitat Valenciana, desplega en l'article 45 una sèrie de disposicions sobre les eleccions del Consell de Direcció. En l'apartat b) del seu punt 1 assenyala que el president o presidenta de l'ISEACV designarà una Junta Electoral, a proposta del Consell de Direcció, a la qual correspondrà dictar les normes necessàries per a l'organització, la supervisió i la resolució de conflictes del procés electoral.
El president de l'ISEACV, a estos efectes, en data 29 de desembre de 2009, va dictar la Resolució per la qual va designar els membres de la Junta Electoral per a l'adopció de les normes bàsiques per al desenrotllament de les eleccions a membres del Consell de Direcció de l'Institut.
Per a l'adequat desenrotllament del procés electoral, a fi de complir el que establix l'article 45 del Decret 82/2009, de 12 de juny, en virtut de l'atribució de funcions fixada en eixe mateix precepte i en l'article 2 de la Resolució assenyalada de 29 de desembre la Junta Electoral proposa les següents normes bàsiques per al desenrotllament de les eleccions a membres del Consell de Direcció de l'ISEACV que tenen caràcter complementari al que disposa l'article 45 dels Estatuts aprovats segons el Decret 82/2009, de 12 de juny del Consell.
Primer. La Junta Electoral
1. La seua designació i competències es regixen pel que disposa l'apartat 1) de l'article 45 dels Estatuts de l'ISEACV, així com pel que disposen estes normes.
2. La Junta Electoral tindrà la seu a la Secretaria de l'ISEACV, i allí es remetran les consultes i reclamacions dirigides a la Junta.
3. Els acords s'adoptaran per majoria simple, i perquè siguen vàlides és necessària, almenys, la presència de la majoria simple dels seus membres. En cas d'empat, dirimirà el vot del president o de la presidenta.
4. Els acords de la Junta Electoral que hagen de ser difosos, ho seran a través de la Secretaria de l'ISEACV, de la seua pàgina web (www.iseacv.es) i de les secretaries dels Centres.
5. Els acords que adopte la Junta Electoral esgoten la via administrativa.
Segon. Membres no nats del Consell de Direcció
Segons el que disposa l'article 9 de la Llei 8/2007, de 3 de març, recollit en l'article 43 del Decret 82/2009, de 12 de juny, són membres no nats del Consell de Direcció:
a. Un director o una directora dels centres superiors d'Ensenyances Artístiques de titularitat pública representant de cada una de les branques d'estudis que componen les ensenyances artístiques superiors que en cada moment existisquen a la Comunitat Valenciana.
b. Dos representants del professorat.
c. Un representant de l'alumnat.
d. Un representant del personal d'administració i servicis
e. Un representant del Consell Valencià d'Universitats i de Formació Superior, que serà designat pel seu president.
Tercer. Elecció a representants dels directors i de les directores, del professorat, de l'alumnat i del personal d'administració i servicis.
Per a l'elecció dels representants dels directors i les directores; del professorat; de l'alumnat i del personal d'administració i servicis caldrà ajustar-se al que disposen els apartats 2, 3, 4 i 5 de l'article 45 del Decret 82/2009, de 12 de juny, del Consell, pel qual s'aproven els Estatuts de l'ISEACV.
Quart. Cens Electoral
1. Los directors i les directores dels centres adscrits a l'ISEACV remetran a la Junta Electoral, en el termini establit en el calendari electoral, el cens actualitzat del professorat, així com un certificat en què conste la representació en el Consell del Centre (Consell Escolar) de l'alumnat i del personal d'administració i servicis.
2. Posteriorment, la Junta Electoral confeccionarà i ordenarà l'exposició pública del cens de cada un dels sectors electorals en cada una de les circumscripcions electorals. A estos exclusius efectes, es consideren els següents sectors electorals: a) directors i directores, b) Professorat, c) Alumnat, d) Personal d'Administració i Servicis. Igualment, es considera circumscripció electoral cada un dels centres adscrits a l'ISEACV.
3. Durant el temps d'exposició del Cens Electoral s'hi podran presentar reclamacions sobre la inclusió o l'exclusió en este, davant de la Junta Electoral, la qual resoldrà en el termini establit en el calendari electoral, i publicarà el Cens Electoral definitiu.
4. Cap persona podrà exercir el dret de sufragi actiu i passiu en més d'un sector i circumscripció electoral.
Quint. Presentació de candidatures
Les candidatures seran individuals i es presentaran davant de la Junta Electoral a través del Registre de l'ISEACV, o bé dels registres dels centres, que les traslladaran immediatament a la Junta Electoral. Les candidatures es presentaran seguint el model aprovat i durant el termini assenyalat a l'efecte en el calendari electoral.
Sext. Proclamació de candidatures
1. La Junta Electoral, una vegada comprovades les condicions d'elegibilitat dels sol·licitants, procedirà a la proclamació provisional de candidatures. Per a això, publicarà la llista provisional de candidatures en els taulers d'anuncis de la Secretaria de l'ISEACV, en la seua pàgina web (www.iseacv.es) i de les secretaries de cada un dels centres adscrits a l'ISEACV.
2. Les reclamacions contra les llistes provisionals hauran de presentar-se dins dels dos dies següents al de la seua publicació. La Junta Electoral resoldrà, si és el cas, el dia hàbil immediatament posterior, i publicarà la llista definitiva de candidatures d'acord amb el calendari electoral i en els mateixos termes que preveu l'apartat anterior.
Sèptim. Meses Electorals
1. La votació es durà a terme a la Mesa Electoral que corresponga a cada circumscripció. La Junta Electoral establirà el número i la ubicació de les meses electorals, així com el col·lectiu d'electors que corresponga a cada mesa.
2. La mesa electoral, en cada circumscripció, es constituirà en el moment de la votació, i quedarà integrada per: el director o directora del centre, que actuarà com a president de la mesa, i dos representants del professorat, el o la de més edat i el o la més jove; actuarà com a secretari/ària de la mesa el de menor edat.
Octau. Jornada de Votació
1. La votació dels representants del professorat en el Consell de Direcció es durà a terme en una sessió extraordinària del Claustre, que es durà a terme en cada un dels centres en la data i hora assenyalades, i en la qual figurarà, com a únic punt de l'orde del dia, l'acte d'elecció.
2. En acabar el Claustre, el director o directora del centre, haurà convocat davant de la Mesa Electoral, els representants de l'alumnat i personal d'administració i servicis en el Consell de Centre, els quals procediran a elegir els seus representants en el Consell de Direcció de l'ISEACV. En eixe moment passaran a integrar-se en la Mesa Electoral un dels alumnes, designat per sorteig i el representant del personal d'administració i servicis.
3. La Mesa Electoral, una vegada finalitzada cada una de les votacions, del professorat i de l'alumnat, farà l'escrutini dels vots. Una vegada efectuat el recompte dels vots, s'alçarà acta, firmada per tots els components de la mesa, en la qual es faran constar els resultats de les votacions.
4. Finalment, i a fi de garantir el secret del vot, el director o la directora del centre i el o la representant del personal d'administració i servicis en el Consell de Centre, entregaran un sobre tancat, amb el seu vot, a la Mesa Electoral.
5. La Mesa Electoral de cada centre traslladarà a la Junta Electoral les actes amb els resultats de la votació del professorat i alumnat, a més dels sobres tancats amb els vots del director o directora i el/la representant del personal d'administració i servicis en el Consell de Centre.
6. La Junta Electoral, quan haja rebut la documentació a què es referix l'apartat anterior de tots els centres, realitzarà l'escrutini i el recompte dels vots dels directors i del personal d'administració i servicis, i alçarà acta dels resultats d'estos dos cossos electorals.
7. En el cas que, celebrada l'elecció, es produïra algun empat, caldrà ajustar-se al que disposa l'article 45 del Decret 82/2009, de 12 de juny, del Consell, pel qual s'aproven els Estatuts de l'ISEACV.
8. Finalment, la Junta Electoral alçarà acta amb el resultat definitiu de les votacions. En previsió de substitucions futures, es farà constar en l'acta els noms de tots els que hagen obtingut vots i el nombre de vots que a cada un d'aquells haja correspost.
Nové. Proclamació Provisional del Consell de Direcció
1. L'endemà del dia en què la Junta Electoral haja alçat l'acta amb el resultat definitiu de les votacions, es proclamaran provisionalment els resultats, i es faran públics en els taulers d'anuncis de la Secretaria de l'ISEACV, en la seua pàgina web (www.iseacv.es) i a les secretaries de cada un dels centres adscrits a l'ISEACV.
2. Contra el resultat provisional podrà presentar-se reclamació davant de la Junta Electoral dins dels dos dies següents al de la seua publicació. Només podran fer-ho els candidats, que han de formalitzar la reclamació per escrit.
Desé. Proclamació Definitiva del Consell de Direcció
Resoltes les reclamacions, la Junta Electoral procedirà a la proclamació definitiva dels membres del Consell de Direcció amb la publicació de la llista definitiva de les candidatures d'acord amb el calendari electoral i en els mateixos termes que preveu l'article anterior.
Onzena. Propaganda electoral
Els directors i les directores dels centres permetran als candidats i candidates que puguen donar a conéixer les seues propostes. Estes activitats es duran a terme durant el període establit en el calendari electoral i en l'horari que determine la Direcció del centre, sense que puga alterar-se el normal desenrotllament de les Activitats acadèmiques.
Dotzena. Arxiu i custòdia de documentació electoral
Finalitzat el procés electoral de què es tracte, la Junta Electoral remetrà a la Secretaria de l'ISEACV tota la documentació que se'n derive per a arxivar-lo i custodiar-lo.
Tretzena. Model de formularis i calendari
S'aproven els formularis inclosos en l'annex I per a la presentació de candidatures, la constitució de meses electorals i les actes de proclamació de membres. Així mateix, s'aprova el calendari del procés electoral inclòs en l'annex II.
Catorzena. Direcció de l'ISEACV i de la Junta Electoral
La direcció de la Secretaria de l'ISEACV i de la Junta Electoral es fixa, per a este procés electoral, en el número 25 del carrer Genaro Lahuerta, a València.